《和陈柄臣见赠》
宋代·王庭圭

北人愁听江南曲，细草新蒲几回绿。当年避敌初渡南，千官苍黄饭不足。

中原乱后又逢春，边头只道无烟尘。迩来公卿不生事，此事必属非常人。

我曹生长江南乐，岂料翻成风土恶。湖海元龙气尚豪，赠我新诗何璀错。

拾遗后出最能文，脩椽大屋今荒坟。远孙高材淹管库，犹能落笔生烟云。

山城相遇初相喜，共论大梁人物美。莫学夷门抱关吏，谋窃兵符椎晋鄙。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。